Tallinna Vanalinna Täiskasvanute Gümnaasium

Ajalugu

Tallinna Vanalinna Täiskasvanute Gümnaasium sai alguse aastal 1919 tänu Tallinna Rahvaülikoolide seltsile. Tallinna Rahvaülikoolide Selts alustas tegevust 1917. aastal eesmärgiga edendada Eesti haridust. 1919. aastal avasid nad Tallinna Kolledži, mille eesmärgiks oli sarnaneda Ameerika kolledžiga. See pidi seisma keskkooli ning ülikooli vahel ning neid siduma andes edasi üleüldist haridust. 
1935. aastal likvideeriti Tallinna Kolledž tema endisel kujul ning sama nime all avati eraõppeasutus Tallinna Rahvaülikoolide Seltsi kursused. Kooli eesmärgiks oli õpetada neid, kes mingitel põhjustel avalikes keskkoolides õppida ei saanud.
1940. aastal likvideeriti okupatsiooni tõttu Tallinna Kolledž ning jätkati hariduse andmist Tallinna 12. Keskkoolis. 1941. aastal muudeti kooli nimi Tallinna 12. Gümnaasiumiks ning 1944. aastal Tallinna 9. Keskkooliks. Esimene tänu saksa okupatsioonile ning viimane tänu järjekordsele nõukogude okupatsioonile. 
1946. aastal nimetati kool ümber Tallinna 1. Töölisnoorte Keskkooliks. Kool oli mõeldud õpilaste jaoks, kes tulevad õhtul töölt otse kooli õppima ning see kujundati vastavalt. 
1971. aastal sai kooli nimeks Tallinna 1. Õhtukeskkool, kuid kooli juhtkonnas muutusi ei toimunud. 
1996. aastal töötati välja uus põhikiri ning kooli nimeks sai Tallinna Vanalinna Täiskasvanute Gümnaasium. Uue kooli põhimõtted teostati koos Taani Täiskasvanute Koolituskeskusega kuna Terves Euroopas oli vaja õhtukoole paindlikumaks muuta. Haridusministeeriumi arvates oli õhtukool iganenud ning ei toonud piisavalt tulemusi, et riigi toetust õigustada ning sel põhjusel tehti rahvusvahelises koostöös uus süsteem. 1994. aastal lubati õhtukeskkoolidel rakendada paralleelselt klassisüsteemiga ainekursusi.

Projektid

Tallinna Vanalinna Täiskasvanute Gümnaasium on osalenud koostööprojektides paljude koolidega üle maailma alates 1990. aastast. 2000. aasta septembris külastas kooli 57 õpetajat Roskilde Täiskasvanute Gümnaasiumist, Taanist, kogemuste vahetamise eesmärgil. Samast aastast on kooli koostööpartneriks Paderborni Westfalen-Kolleg Saksamaalt. Aastatel 2002 kuni 2004 osales TVTG kahes rahvusvahelises Grundtvigi haridusprojektist „Euroopa kultuurikompass” ja „Piirideta õpingud”.
Tallinna Vanalinna Täiskasvanute Gümnaasium osales 2015. aastal Erasmus+ haridusprogrammis. Projekt võttis aset 23. - 26. oktoobril 2015 ning selle eesmärgiks oli vähendada õppijate koolist väljalangemist. Projektis osalesid ka Saksamaa, Rootsi, Belgia, Hollandi, Bulgaaria ja Türgi esindajad.
Tallinna Vanalinna Täiskasvanute Gümnaasium viis ellu projekti „Terita TVTG-s“ („Teisel ringil targaks Tallinna Vanalinna Täiskasvanute Gümnaasiumis“), mis toimus 2016. aastal kuni 2018. aastani. Projekti eesmärk oli tuua keskhariduseta inimesed tagasi kooli ning õpilaste toetamine keskhariduse omandamise teel. Projekti raames korraldati väljasõite teatritesse ning muuseumidesse ning viidi läbi ka järeleaitamiskursusi ja veebiseminare reaalainetes.
Projektil „Terita TVTG-s“ algas jätkuprojekt „Terita TVTG-s“ II. Projekti eesmärk jäi samaks, kuid lisaks väljasõitudele ning ekskursioonidele võeti tööle ka õppenõustaja, kes aitab õpilasel leida sobivaima viisi õpingute jätkamisel ning annab talle nõu õpiraskuste ületamiseks.
Aastatel 2005-2008 osales kool haridusprojektis Comenius-1 “Keskaeg tänapäeva vaatevinklist”. Selle projekti raames tutvuti teiste koolide töökorralduse ja õppesüsteemidega. Partnerkoolid olid Saksamaalt, Hollandist, Rumeeniast, Hispaaniast, Poolast ja Ungarist.
Aastal 2006 toimus projektikohtumine Ungari partnerkoolis Gyögyös. Arutati ajakavasid, tulevasi kohtumisi ja seniseid tegevusi.
2007. aastal korraldati Saksamaal Paderbornis Euroopa nädal, millest võttis ka osa Tallinna Vanalinna Täiskasvanute Gümnaasiumi viieliikmeline delegatsioon. Paderborni koolis külastati ajaloo- ja inglise keele tunde, tutvuti kultuuriväärtustega, käidi töötubades ja kuulati ettekandeid kultuuri ja hariduse probleemidest.
2007/08 õppeaastal käis kolmeliikmeline delegatsioon projektikohtumisel Amsterdamis.
2005-2008 aastail osaleti rahvusvahelises Lingua keeleprojektis “Vanasõnad, kõnekäänud ja naljandid”. Selles projektis osales igast Euroopa riigist üks täiskasvanute kool.

Keeleõpetus

Inglise keel B2-tasemel.
Vene või saksa keel B1-tasemel.

TVTG erinevus päevakoolidest

Tallinna Vanalinna Täiskasvanute Gümnaasium võimaldab igas vanuses inimestel saada keskharidust. Kool sobib inimestele, kes on pidanud tervislikel põhjustel päevakooli pooleli jätma, kellel oli konflikt eelmises koolis või kes rahalistel põhjustel peab kooli kõrvalt tööl käima. Tallinna Vanalinna Täiskasvanute Gümnaasium annab oma õpilastele võimaluse käia kas hommikutel või õhtutel koolis ning korraldab ka erinevate projektide raames ekskursioone. 
Tallinna Vanalinna Täiskasvanute Gümnaasiumis on võimaldatud järelevastamise tunnid ning rühmaõpe, mida saab teha väljaspool koolimaja. Matemaatikas on kasutusele võetud veebiseminarid, kus terve tund toimub Moodle'i õpikeskkonnas.